فالنتينا تريشكوفا (Valentina Tereshkova) (6 مارس 1937 -) رائدة فضاء روسية اتولدت فالنتينا تريشكوفا يوم 6 مارس 1937 فى قرية بولشويا ماسلينيكوفا بإقليم ياروسلافل فى روسيا ، وكانت اول ست تطير للفضاء الخارجى وهى الست الوحيدة اللى عملت طيران فضائى منفرد من غير طاقم . بعدما خلصت فالنتينا تريشكوفا دراستها الثانوية ، اشتغلت فى مصنع للإطارات وبعد كده درست الهندسة وكمان اتدربت على القفز بالمظلات . وتم اختيارها مع اربعة من زميلاتها وهما : تتيانا كوزنتسوفا و إرينا سولويوفا و زهانا يركينا و فالنتينا بونومريفا من بين 400 واحدة قدموا علشان يبقوا رائدات فضاء . فى يوم 16 يونيه 1963 طارت فالنتينا تريشكوفا على المركبة الفضائية فوستوك 6 للفضاء الخارجى ، واتسجل طيرانها ده فى التاريخ بأنها اول ست تطير للفضاء الخارجى . وفى يوم 3 نوفمبر 1963 اتجوزت زميلها رائد الفضاء الروسى اندريان نيكولايف ، وفى يوم 8 يونيه 1964 خلفت بنتها الوحيدة إلينا . اتولت فالنتينا تريشكوفا مناصب سياسية ، وهى: عضو المجلس الاعلى للإتحاد السوفيتى من سنة 1966 لغاية سنة 1974 عضو الديوان الرئاسى للإتحاد السوفيتى من سنة 1974 لغاية سنة 1989 عضو اللجنة المركزية للحزب الشيوعى من سنة 1969 لغاية سنة 1991 فى سنة 1997 وصلت فالنتينا تريشكوفا لسن 60 سنة وتم إحالتها على المعاش بقرار من الرئيس الروسى وقتها الراحل بوريس يلتسن .